KLASA:034-28/24-01/4

URBROJ:711-02-01/04-2024-2

Zagreb, 15. studeni 2024.

**Natko Vlahović,**

**direktor VLAHOVIĆ GRUPE d.o.o. za poslovno savjetovanje**

**Predmet: očitovanje na zahtjev Natka Vlahovića, direktora VLAHOVIĆ GRUPE d.o.o. za poslovno savjetovanje**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 31. listopada 2024. zaprimilo zahtjev za očitovanjem koji je podnio Natko Vlahović, direktor VLAHOVIĆ GRUPE d.o.o. za poslovno savjetovanje.

U podnesenom zahtjevu podnositelj navodi kako je Vlahović grupa d.o.o. pravni subjekt u postupku upisa u Registar lobista kako bi mogla obavljati lobiranje kao lobist u smislu definicije iz članka 2. stavka 3. točke a) Zakona o lobiranju („Narodne novine“, broj 36/24., u daljem tekstu: ZOL).

Radi pravne sigurnosti podnositelj traži tumačenje odredbi koje se odnose na definiciju lobista i slijedom toga povezanu obvezu upisa u Registar lobista.

Podnositelj nadalje navodi kako je iz definicije lobista u članku 2., stavku 3. jasno kako lobist može biti fizička ili pravna osoba, pri čemu razumijeva kako su fizičke osobe lobisti one osobe koje nemaju pravni oblik pravne osobe (obavljaju lobističke aktivnosti za korisnike lobiranja temeljem ugovora o djelu ili bez naknade, ili lobiraju za neki vlastiti interes - u svakom slučaju provode lobističke aktivnosti kao fizičke osobe).

Podnositelj također navodi kako se člankom 12. ZOL-a propisuje postupak za upis u Registar lobista te se u stavku 1. navodi kako se upis u Registar lobista obavlja na zahtjev fizičke ili pravne osobe koji se podnosi u elektroničkom obliku na propisanom obrascu.

Nadalje, u zahtjevu se navodi kako ZOL u stavku 5. istog članka propisuje sadržaj zahtjeva za upis u Registar lobista na način da zahtjev za upis u Registar lobista sadrži ime i prezime, prebivalište ili boravište fizičke osobe ili naziv i sjedište pravne osobe osobni identifikacijski broj (OIB), podatke za kontakt, uključujući adresu elektroničke pošte, ime i prezime i adresu osobe koja lobira u ime pravne osobe, kao i područje djelovanja i interesa dok se u članku 11. stavku 1. propisuje da lobiranje može obavljati lobist koji je upisan u Registar lobista te u istom članku u stavku 4. stoji da fizička osoba koja lobira u ime pravne osobe mora biti upisana u Registar lobista. Slijedom toga u članku 14. stavku 3. propisano je da rješenje o upisu u Registar lobista mora sadržavati ime i prezime odnosno naziv lobista, njegov osobni identifikacijski broj (OIB), prebivalište ili boravište fizičke osobe odnosno sjedište pravne osobe, imena i prezimena osoba ovlaštenih za lobiranje u ime pravne osobe lobista te područja djelovanja i interesa.

Podnositelj tumači da se ispunjavanjem traženih podataka, odnosno navođenjem osoba koje lobiraju u ime pravne osobe, prilikom podnošenja zahtjeva za upis u Registar lobista stječu zakonski uvjeti iz članka 11. stavka 1. i 4. ZOL-a.

Slijedom navedenog podnositelj traži mišljenje u odnosu na postavljena pitanja:

1. je li upis u Registar lobista, kada se radi o pravnim osobama, obavezan samo za one pravne osobe iz definicije u članku 2. stavku 3. točke a lobiste koji lobiraju za korisnike lobiranja, uključujući i konzultante koji se bave lobiranjem i profesionalne lobiste;
2. trebaju li se pravne osobe koje lobiraju po definiciji iz članka 2. stavka 1. upisati u Registar kao pravne osobe ukoliko ne lobiraju za korisnike lobiranja nego za vlastiti interes;
3. ostavlja li definicija lobista iz članka 2. stavka 3. točke b. (lobisti koji lobiraju u ime svog poslodavca kod kojeg su zaposleni) mogućnost da se isti registriraju isključivo kao fizičke osobe i time snose pravnu odgovornost za lobističke aktivnosti u korist svog poslodavca;
4. odnosi li se definicija lobista iz članka 2. stavka 3. točke b. i s tim povezane obveze i na direktore te prokuriste trgovačkih društava koja ne lobiraju za korisnike lobiranja nego za interese tih društava, a koji u većini slučajeva ne djeluju u svojstvu zaposlenika trgovačkih društava na temelju ugovora o radu već kao zakonski zastupnici, a koji u sklopu svojih dužnosti (ne pretežito) obavljaju i aktivnosti koje bi potpadale pod definiciju lobiranja;
5. ukoliko se tzv. in-house lobist iz članka 2. stavka 3. točke b. registrira kao fizička osoba, da li i prema kojoj odredbi Zakona i Pravilnika o vođenju registra Lobista („Narodne novine“ broj: 123/24 u daljem tekstu: Pravilnik) je dužan navesti naziv poslodavca kod kojeg je zaposlen te hoće li podatak o tom poslodavcu biti vidljiv u Registru lobista, uz ime tog lobista;
6. što predstavlja kategorija „ organizacijski oblik“ iz Obrasca l. za upis fizičke osobe iz Pravilnika o vođenju Registra lobista. navedena u točki 6;

Zahtjev u ovom predmetu podnesen je od strane osobe koja nije lobirana osoba iz članka 2. stavka 4. ZOL-a, ali se njegov sadržaj odnosi na tumačenje odredaba ZOL-a, stoga Povjerenstvo u sastavu Aleksandre Jozić- Ileković kao predsjednice Povjerenstva, Ines Pavlačić i Ane Poljak kao članova Povjerenstva, povodom podnesenog zahtjeva kao nadležno tijelo za provedbu Zakona o lobiranju, vođenje Registra lobista i izricanje sankcija za kršenje navedenog zakona, na 64. sjednici održanoj 15. studenog 2024., podnositelju daje očitovanje, kako slijedi.

U odnosu na prvo pitanje, Povjerenstvo ističe da je člankom 2. stavkom 1. ZOL-a lobiranje definirano kao svaki oblik usmene ili pisane komunikacije prema lobiranoj osobi kao dio strukturiranog i organiziranog promicanja, zagovaranja ili zastupanja određenih interesa ili prenošenja informacija u vezi s javnim odlučivanjem radi ostvarivanja interesa korisnika lobiranja.

Nadalje, člankom 2. stavkom 3., točkama a) b) i c) ZOL-a propisano je da je lobistdomaća ili strana fizička ili pravna osoba koja lobira i koja je upisana u Registar lobista te podrazumijeva lobiste koji lobiraju za korisnike lobiranja, uključujući konzultante koji se bave lobiranjem i profesionalne lobiste, lobiste koji lobiraju u ime poslodavca kod kojeg su zaposleni te lobiste koji predstavljaju profesionalne, poslovne ili druge sektorske interese, uključujući profesionalna, sportska, gospodarska i interesna udruženja, nevladine udruge i organizacije civilnog društva.

Dakle, vezano za naprijed navedeno pitanje upisa u Registar lobista, a kada se radi o pravnim osobama, Povjerenstvo ističe kako je upis u Registar lobista za pravnu osobu preduvjet za obavljanje lobiranja u svim slučajevima kada se pravna osoba bavi lobiranjem u smislu članka 2. stavka 1. ZOL-a odnosno svakim oblikom usmene ili pisane komunikacije prema lobiranoj osobi kao dio strukturiranog i organiziranog promicanja, zagovaranja ili zastupanja određenih interesa ili prenošenja informacija u vezi s javnim odlučivanjem radi ostvarivanja interesa korisnika lobiranja. Slijedom toga, upis u Registar lobista obvezan je za sve lobiste koji su definirani naprijed citiranom odredbom članka 2. stavka 3., točaka a) b) i c) ZOL-a.

U odnosu na drugo postavljeno pitanje, trebaju li se pravne osobe koje lobiraju po definiciji iz članka 2. stavka 1. upisati u registar kao pravne osobe ukoliko ne lobiraju za korisnike lobiranja nego za vlastiti interes, Povjerenstvo ističe kako se je u navedenom slučaju takva pravna osoba dužna upisati u Registar lobista, s obzirom da je člankom 11. stavkom 1. ZOL-a propisano da lobiranje može obavljati lobist koji je upisan u Registar lobista, dok je stavkom 2. istog članka propisano da je upis u Registar lobista preduvjet za početak lobiranja.

U odnosu na treće pitanje, ostavlja li definicija lobista iz članka 2. stavka 3. točke b. (lobisti koji lobiraju u ime svog poslodavca kod kojeg su zaposleni) mogućnost da se isti registriraju isključivo kao fizičke osobe i time snose pravnu odgovornost za lobističke aktivnosti u korist svog poslodavca, Povjerenstvo ističe da su ZOL-om razgraničeni uvjeti iza upis u Registar lobista za fizičku osobu, kao i uvjeti za upis u Registar lobista za pravnu osobu. Nadalje, u Obrascu II. Zahtjeva za upis u Registar lobista za pravnu osobu, a koji je sastavni dio Pravilnika o vođenju Registra lobista („Narodne novine“ broj 123/24.), propisano je da je pravna osoba u navedenom zahtjevu dužna navesti podatke o lobistima koji lobiraju u pravnoj osobi, slijedom čega je isključivo zahtjev za upis pravne osobe temelj za upis fizičke osobe ukoliko se radi o lobistu koji lobira u toj pravnoj osobi.

Vezano za sljedeće pitanje, odnosi li se definicija lobista iz članka 2. stavka 3. točke b) i s tim povezane obveze i na direktore te prokuriste trgovačkih društava koja ne lobiraju za korisnike lobiranja nego za interese tih društava, a koji u većini slučajeva ne djeluju u svojstvu zaposlenika trgovačkih društava na temelju ugovora o radu već kao zakonski zastupnici, a koji u sklopu svojih dužnosti (ne pretežito) obavljaju i aktivnosti koje bi potpadale pod definiciju lobiranja, Povjerenstvo ističe kako su uvjeti koji se odnose na prokuriste kao i ovlasti prokurista, propisane odredbama članka 44. i 47. Zakona o trgovačkim društvima („Narodne novine“ broj: 111/1993., 34/1999., 121/1999., 52/2000., 118/2003., 107/2007., 146/2008., 137/2009., 125/2011., 152/2011., 111/2012., 68/2013., 110/2015., 40/2019., 34/2022., 114/2022., 18/2023. i 130/2023. u daljnjem tekstu: ZTD). Tako je člankom 44. stavkom 1. pojam prokure definiran kao trgovačka punomoć čiji su sadržaj i opseg ovlasti određeni člankom 47. ZTD-a i temeljem kojeg prokurist može sklapati sve ugovore i poduzimati sve pravne radnje u ime i za račun trgovačkoga društva i zastupati ga u postupcima pred upravnim i drugim državnim organima, ustanovama s javnopravnim ovlastima, te državnim i izbranim sudovima dok ne može bez posebne ovlasti otuđiti ni opteretiti nekretnine trgovačkoga društva i ne može davati izjave ni poduzimati pravne radnje kojima se započinje stečajni postupak ili drugi postupak koji dovodi do prestanka društva. Prokurist također ne može davati punomoć za sklapanje poslova drugim osobama.

Nadalje, ZOL-om su u članku 2. stavku 3. jasno definirane osobe koje se smatraju lobistima te su tim zakonom propisani i uvjeti za upis u Registar lobista, kao i što se smatra lobiranjem, a u članku 4. ZOL-a navedene su i aktivnosti koje se ne smatraju lobiranjem. Povjerenstvo ističe da je odredbama ZOL-a određeno da Povjerenstvo o upisu u Registar lobista odlučuje rješenjem, a člankom 15. ZOL-a određeno je kad je Povjerenstvo dužno odbiti zahtjev za upis u Registar lobista, odnosno u slučaju kada nisu ispunjeni uvjeti za upis u Registar lobista u skladu s člankom 12. ZOL-a, odnosno radi se o osobi koja ne može obavljati lobiranje sukladno članku 22. ZOL-a odnosno ako je lobistu izrečena mjera brisanja iz Registra lobista i nije prošlo vrijeme određeno za zabranu ponovnog upisa. Slijedom navedenog, o mogućim dvojbama koje se mogu pojaviti prilikom odlučivanja o zahtjevu za upis u Registar lobista, a koja bi mogla uključivati i naprijed opisanu situaciju, Povjerenstvo će donijeti odluku sukladno svim okolnostima slučaja i relevantno utvrđenim činjenicama u takvoj upravnoj stvari, povodom konkretno podnesenog zahtjeva.

U odnosu na peto postavljeno pitanje, ukoliko se tzv. in-house lobist iz članka 2. stavka 3. točke b) registrira kao fizička osoba, da li i prema kojoj odredbi Zakona i Pravilnika je dužan navesti naziv poslodavca kod kojeg je zaposlen te hoće li podatak o tom poslodavcu biti vidljiv u Registru lobista, uz ime tog lobista, Povjerenstvo je zauzelo isto stajalište kao i u odnosu na treće postavljeno pitanje, na način kako je naprijed i obrazloženo.

U odnosu na šesto postavljeno pitanje što predstavlja kategorija organizacijski oblik iz Obrasca l. za upis fizičke osobe iz Pravilnika o vođenju Registra lobista ističe se kako se pod tim podrazumijeva kategorija, ukoliko lobist obavlja djelatnost lobiranja primjerice kroz obrt, samostalnu djelatnost odnosno drugi organizacijski oblik koji nema svojstvo pravne osobe.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana